“ทอง” ปิดพุ่ง 27.9 เหรียญ นักลงทุนแห่ซื้อป้องกันเสี่ยงเงินเฟ้อ
“ทอง” ปิดพุ่ง 27.9 เหรียญ นักลงทุนซื้อทองป้องกันเสี่ยงเงินเฟ้อ โดยสัญญาทองคำตลาด COMEX ส่งมอบเดือนมิ.ย. เพิ่มขึ้น 27.9 ดอลลาร์ หรือ 1.43% ปิดที่ 1,976.1 ดอลลาร์/ออนซ์
“ทอง” ปิดพุ่ง 27.9 เหรียญ นักลงทุนซื้อทองป้องกันเสี่ยงเงินเฟ้อ โดยสัญญาทองคำตลาด COMEX ส่งมอบเดือนมิ.ย. เพิ่มขึ้น 27.9 ดอลลาร์ หรือ 1.43% ปิดที่ 1,976.1 ดอลลาร์/ออนซ์
13 เม.ย. 2565

ผู้สื่อข่าวรายงานว่า สัญญาทองคำตลาดนิวยอร์กปิดพุ่งขึ้นในวันอังคาร (12 เม.ย.) เนื่องจากนักลงทุนได้พากันเข้าซื้อทองคำในฐานะสินทรัพย์ปลอดภัย ท่ามกลางความวิตกเกี่ยวกับภาวะเงินเฟ้อ หลังสหรัฐเปิดเผยข้อมูลเงินเฟ้อพุ่งขึ้นสู่ระดับสูงสุดในรอบ 40 ปีในเดือนมี.ค.
โดยสัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 27.9 ดอลลาร์ หรือ 1.43% ปิดที่ 1,976.1 ดอลลาร์/ออนซ์ ส่วนสัญญาโลหะเงินส่งมอบเดือนพ.ค. เพิ่มขึ้น 74.8 เซนต์ หรือ 2.99% ปิดที่ 25.735 ดอลลาร์/ออนซ์
ด้านสัญญาพลาตินัมส่งมอบเดือนก.ค. ลดลง 5.4 ดอลลาร์ หรือ 0.55% ปิดที่ 972.4 ดอลลาร์/ออนซ์ ขณะที่สัญญาพัลลาเดียมส่งมอบเดือนมิ.ย. ลดลง 62.50 ดอลลาร์ หรือ 2.6% ปิดที่ 2,354.30 ดอลลาร์/ออนซ์
ทั้งนี้นักลงทุนเข้าซื้อสัญญาทองคำท่ามกลางความวิตกเกี่ยวกับเงินเฟ้อ หลังกระทรวงแรงงานสหรัฐเปิดเผยในวันอังคาร (12 เม.ย.) ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.5% ในเดือนมี.ค. เมื่อเทียบรายปี ซึ่งเป็นระดับสูงสุดนับตั้งแต่เดือนธ.ค. 2524 และสูงกว่าที่นักวิเคราะห์คาดการณ์ที่ระดับ 8.4%
นอกจากนี้ ดัชนี CPI พุ่งขึ้น 1.2% ในเดือนมี.ค. เมื่อเทียบรายเดือน ซึ่งเป็นการเพิ่มขึ้นรายเดือนมากที่สุดนับตั้งแต่เดือนก.ย. 2548 และสอดคล้องกับตัวเลขคาดการณ์ของนักวิเคราะห์
ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.5% ในเดือนมี.ค. เมื่อเทียบรายปี ซึ่งเป็นระดับสูงสุดนับตั้งแต่เดือนส.ค.2525 และสอดคล้องกับตัวเลขคาดการณ์ของนักวิเคราะห์ และเมื่อเทียบรายเดือน ดัชนี CPI พื้นฐานดีดตัวขึ้น 0.3% ในเดือนมี.ค. ต่ำกว่าตัวเลขคาดการณ์ที่ระดับ 0.5%
โดยสัญญาทองคำยังปรับตัวขึ้นจากแรงซื้อสินทรัพย์ปลอดภัย หลังสหพันธ์ธุรกิจอิสระแห่งชาติสหรัฐ (NFIB) เปิดเผยในวันอังคาร (12 เม.ย.) ว่า ดัชนีความเชื่อมั่นของธุรกิจขนาดย่อมปรับตัวลง 2.4 จุด สู่ระดับ 93.2 ในเดือนมี.ค. จากระดับ 95.7 ในเดือนก.พ. โดยดัชนีปรับตัวลงอย่างต่อเนื่องนับตั้งแต่ต้นปีนี้ และปรับตัวลงแตะระดับต่ำสุดนับตั้งแต่เดือนเม.ย. 2563 นอกจากนี้ อัตราผลตอบแทนพันธบัตรสหรัฐที่ลดลงยังเป็นแรงหนุนสัญญาทองคำด้วย